b'\n_START_ARTICLE_\nCaserta (pokrajina)\n_START_SECTION_\nZgodovinske zanimivosti\n_START_PARAGRAPH_\nV ob\xc4\x8dini Caserta se nahaja tako imenovana Kraljeva rezidenca, ena od najlep\xc5\xa1ih evropskih pala\xc4\x8d, ki je tudi vklju\xc4\x8dena v seznam Unescove svetovne dedi\xc5\xa1\xc4\x8dine. Zgraditi jo je dal borbonski kralj Karel III., ki je nameraval prenesti vse dr\xc5\xbeavne urade v Caserto in povezati ta novi sede\xc5\xbe oblasti in Neapelj z 20\xc2\xa0km dolgim drevoredom. Povezava med mestoma se ni popolnoma uresni\xc4\x8dila in celo mogo\xc4\x8dna kraljeva pala\xc4\x8da je ostala brez predvidene kupole in brez vogalnih trdnjav, ki so bile na\xc4\x8drtovane za obrambo. Toda tudi brez teh dodatkov je poslopje, skupaj s svojim ogromnim parkom, impozantno. Na\xc4\x8drt je izdelal Luigi Vanvitelli, ki je tudi vodil dela do svoje smrti leta 1773, ko ga je nasledil sin Carlo. Gradnja je potekala od leta 1752 do leta 1780. Poslopje ima vsega 1200 sob s skupno 1790 okni. Park, skozi katerega je dal Vanvitelli speljati samostojen vodovod, zavzema povr\xc5\xa1ino 120 ha. Na dnu parka velik slap dona\xc5\xa1a vodo \xc5\xa1estim monumentalnim fontanam, ki se vrstijo proti pala\xc4\x8di. Danes se v rezidenci ve\xc4\x8dkrat snemajo filmi, posebno v slu\xc4\x8daju, ko je treba prikazati notranjost kake cerkve, za filmanje katere ni bilo mo\xc4\x8d dobiti dovoljenja cerkvenih oblasti. Tak primer je bil recimo film Angeli in demoni, za uprizoritev katerega katoli\xc5\xa1ka cerkev ni hotela dati na razpolago nobene cerkve, saj se ni strinjala z njegovo vsebino..'